Diari Oficial de la Generalitat Valenciana


Sumari del DOGV 2919, del 30-01-1997 (1997/846801)

RESOLUCIÓ de 13 de maig de 1996, de la directora general de Qualitat Ambiental, de la Conselleria d'Agricultura i Medi Ambient, per la qual fa pública la següent declaració d'impacte ambiental.
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2919

Data del DOGV
:   30-01-1997

Secció del DOGV
:   ALTRES DISPOSICIONS

Número del document
:   1997/846801


Data del document
:   13-05-1996

Organisme emissor
:   Conselleria d'Agricultura, Ramaderia i Pesca

Tipus de document
:   Resolució

RESOLUCIÓ de 13 de maig de 1996, de la directora general de Qualitat Ambiental, de la Conselleria d'Agricultura i Medi Ambient, per la qual fa pública la següent declaració d'impacte ambiental.  
Vist l'expedient 022/95-AIA, referent a la posada en reg de la zona de concentració parcel·lària el Garroferal, de Bugarra (València), I fase, promogut per la Direcció General d'Estructures Agràries i Desenvolupament Rural (actualment, Direcció General de Política d'Estructures, Regadius i Desenvolupament Rural), de la Conselleria d'Agricultura i Medi Ambient.  
Vist que el 19 de gener de 1995 la Direcció General d'Estructures Agràries i Desenvolupament Rural va remetre el projecte i el corresponent estudi d'impacte ambiental.  
Vist que l'objecte del projecte és el disseny i càlcul de les instal·lacions necessàries per a l'execució de la infraestructura necessària per al reg de la zona de concentració parcel·lària el Garroferal, que comprén una superfície de 413 hectàrees.   
Les obres incloses en el projecte són:  
- Ampliació del centre de transformació existent per a satisfer les necessitats de potència requerida.  
- Instal·lació dels sondejos San Juan I, San Juan II i Cerro Cavanza i les corresponents canonades d'impulsió.  
- Bassa de regulació, de 20.000 metres cúbics, on desguassen les canonades d'impulsió.  
- Canonada d'enllaç des de la bassa de regulació fins a la canonada de reg existent.  
Vist que, el 31 de gener de 1995, es va consultar la Confederació Hidrogràfica del Xúquer.  
Vist que, el 25 d'abril de 1995, es va comunicar al promotor la suspensió del procediment mentre es mantingueren vigents les normes d'explotació de recursos hídrics adoptades per la Comissió Permanent de la Sequera de la Junta de Govern de la Confederació Hidrogràfica del Xúquer.  
Vist que, l'1 d'agost de 1995, es va rebre l'informe de la Confederació Hidrogràfica del Xúquer, el contingut del qual es transcriu literalment:  
«En relació amb l'escrit de la Direcció General de Qualitat Ambiental de la Generalitat Valenciana en què es fa una consulta sobre l'estudi d'impacte ambiental del projecte de posada en reg de la zona de concentració parcel·lària El Garroferal de Bugarra (València), I fase, s'informa el següent:  
- La documentació enviada consisteix en l'estudi d'impacte ambiental.  
- Actualment s'estan realitzant els treballs per a l'elaboració del Registre d'Aigües i, per tant, fins que concloguen els dits treballs, no hi ha inscripcions definitives. No obstant això, la Comunitat de Regants Pou San Juan ha sol·licitat la inscripció del pou San Juan que està afectat pel projecte. No se'n té cap antecedent ni s'ha sol·licitat la preceptiva concessió dels pous San Juan I, San Juan II i Cerro Cavanzas.  
En la memòria figura una «bassa de regulació», però no s'indiquen les seues característiques. Per tant, es considera necessari conéixer les dites característiques per a determinar si l'esmentada bassa pot tenir la consideració o no de «gran presa» i, consegüentment, si hi és aplicable la legislació corresponent.  
Hi serà aplicable allò disposat en la Llei d'Aigües i Reglament del Domini Públic Hidràulic (Llei 29/85 i Reial Decret 849/86)».  
Vist que la informació pública es va dur a terme mitjançant un anunci en el Diari Oficial de la Generalitat Valenciana número 2.599, de 4 d'octubre de 1995.  
Vist que, d'acord amb els certificats expedits pel cap de Servei de Sistemes d'Organització i Gestió de Personal de la Subsecretaria de Medi Ambient i del secretari de l'Ajuntament de Bugarra, de 27 i 21 de novembre de 1995, respectivament, no s'hi van produir al·legacions en el període legalment establit.  
Atés que, segons s'exposa en la documentació aportada, la disponibilitat de recursos no sembla estar garantida i que, d'acord amb l'informe de la Confederació Hidrogràfica, no se'n tenen antecedents ni s'ha sol·licitat la concessió dels pous San Juan I, San Juan II i Cerro Cavanzas.  
Atés que el perímetre objecte de concentració parcel·lària s'adapta, quant a extensió i característiques dels terrenys, al delimitat en els plànols de classificació del sòl de les Normes Subsidiàries de Planejament Municipal de Bugarra com a sòl no urbanitzable concentració parcel·lària. Les Normes Subsidiàries de Planejament Municipal van obtenir la declaració d'impacte ambiental favorable mitjançant la resolució del director general de Qualitat Ambiental de data 23 de maig de 1995.  
Atés que els impactes derivats del moviment de terres per a la reparcel·lació (impacte paisatgístic i risc de pèrdua de sòl per erosió hídrica) no han sigut avaluats, encara que poden ser minimitzats mitjançant l'aplicació de mesures protectores i correctores senzilles, com ara l'adaptació de la grandària i forma de les parcel·les a la topografia, inclinació dels talussos entre bancals de forma que es permeta la regeneració de vegetació natural, preservació dels enclavaments forestals que puguen existir en els límits o marges que no es veuen afectats per la reparcel·lació, etc.  
Atés que en l'àmbit subjecte a concentració parcel·lària hi ha diversos jaciments arqueològics catalogats, inventariats i recollits en la documentació de les normes subsidiàries, que pogueren veure's afectats per l'execució del projecte,   
Atés que les normes d'explotació de recursos hídrics adoptades per la Comissió Permanent de la Sequera de la Junta de Govern de la Confederació Hidrogràfica del Xúquer establien la seua vigència fins al 31 de desembre de 1995.  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental, amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5 de la Llei d'Impacte Ambiental i concordants del reglament que la desplega.  
Atés que en l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions aplicables.  
Atés que l'article 5 de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei.  
Atés que el Reglament Orgànic i Funcional de la Conselleria d'Agricultura i Medi Ambient, aprovat pel Decret 22/1996, de 5 de febrer de 1996, del Consell de la Generalitat Valenciana, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
   
Primer   
Estimar acceptable, des del punt de vista ambiental, sense perjudici de les autoritzacions sectorials que li siguen aplicables, el projecte de posada en reg de la zona de concentració parcel·lària El Garroferal, de Bugarra (València), I Fase, promogut per la Direcció General de Política d'Infraestructures, Regs i Desenvolupament Rural, sempre que es complisquen les següents condicions:  
1) La confirmació de la disponibilitat de recursos hídrics mitjançant l'obtenció de la preceptiva concessió dels pous San Juan I, San Juan II i Cerro Cavanzas, per part de la Confederació Hidrogràfica del Xúquer.  
2) La referència, a l'efecte dels terrenys que comprén el projecte de concentració parcel·lària, serà la superfície determinada en els plànols de classificació del sòl com a «sòl no urbanitzable: concentració parcel·lària», inclosos en la documentació de les Normes Subsidiàries de Planejament de Bugarra actualment vigents, tret dels enclavaments corresponents als jaciments arqueològics catalogats i inventariats.  
3) Si durant la fase de moviment de terres, tant per a l'execució de les obres com per a la remodelació topogràfica, es detectara qualsevol vestigi de resta arqueològica, el promotor té l'obligació de fer saber immediatament a la Conselleria de Cultura la troballa i d'adoptar les mesures adequades per a la seua preservació i conservació.  
4) L'execució de la concentració parcel·lària s'efectuarà amb el moviment de terres imprescindible. En tot cas, les remodelacions topogràfiques necessàries per a la configuració de les noves parcel·les consideraran prioritàriament el risc de pèrdua de sòl per erosió hídrica i aplicaran les pràctiques de conservació de sòl adequades per a evitar el dit risc. En aquest sentit, es recomana la plantació de vegetació natural als marges, límits i ribassos i la conservació d'aquells enclavaments forestals existents en els límits que no es veuen afectats per la reparcel·lació.  
5) En relació amb els residus generats en el desenvolupament de l'activitat agrícola intensiva, la societat agrària constituïda a aquest efecte (Sociedad Agraria San Juan) assumirà la titularitat de productor de residus tòxics i perillosos i haurà de gestionar els productes susceptibles de la dita caracterització i els envasos que els hagen contingut, d'acord amb allò establit en el Reial Decret 833/1988, de 20 de juliol, pel qual s'aprova el reglament d'execució de la Llei 2/1986, Bàsica de Residus Tòxics i Perillosos.  
6) No obstant això anterior, es recomana la fertilització amb adobs orgànics, la dosi dels quals s'haurà d'adaptar a les necessitats reals de sòls i cultius (determinades mitjançant anàlisis periòdiques de mostres de sòls i teixits vegetals), com també l'elaboració d'un pla de lluita integrada per al control de les plagues més habituals dels cultius que s'han d'implantar.  
Segon  
Notificar a les persones interessades que contra aquesta resolució, pel fet de no ser un acte de tràmit que no posa fi al procediment ni produeix indefensió, no s'hi pot interposar cap recurs, sense perjudici que utilitzen els mitjans que estimen oportuns per defensar el seu dret.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 13 de maig de 1996.- La directora general de Qualitat Ambiental: Gloria Arnandis Boix.